Diari Oficial de la Generalitat Valenciana


Sumari del DOGV 7668, del 30-11-2015 (2015/9705)

DECRET 215/2015, de 27 de novembre, del Consell, pel qual s'aprova la constitució del municipi de Fuente la Reina en règim de consell obert.
--------------------------------------------------------------------------------------------------------------------------------------------

### Dades del document

Número de DOGV
:   7668

Data del DOGV
:   30-11-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/9705


Data del document
:   27-11-2015

Organisme emissor
:   Presidència de la Generalitat

Tipus de document
:   Decret

Descriptors 

:   * Fuente la Reina

DECRET 215/2015, de 27 de novembre, del Consell, pel qual s'aprova la constitució del municipi de Fuente la Reina en règim de consell obert. [2015/9705]  
El municipi de Fuente la Reina s'ha organitzat històricament en règim de consell obert com a conseqüència de comptar, de manera habitual, amb una població inferior als cent habitants.  
La modificació introduïda en la Llei Orgànica 5/1985, de 19 de juny, del Règim Electoral General, en relació amb aquest règim especial, per la Llei Orgànica 2/2011, de 28 de gener, que elimina el requisit poblacional per a la seua aplicació de forma obligatòria, va possibilitar, després de les eleccions municipals de maig de 2011, que l'Ajuntament de Fuente la Reina, en compliment de l'apartat 4 de l'article 29 de la Llei 7/1985, de 2 d'abril, reguladora de les bases del règim local, sotmetera la continuïtat d'aquest règim a la conformitat dels veïns i dels càrrecs electes municipals. Al no produir-se la unanimitat dels càrrecs electes requerida per la llei, l'Ajuntament de Fuente la Reina no va poder acollir-se al règim d'organització i funcionament en consell obert.  
  
Després de les eleccions municipals de maig de 2015, i a sol·licitud de la majoria absoluta dels veïns, l'Ajuntament, en sessió plenària de 22 de juny de 2015, va acordar, per unanimitat dels càrrecs electes, tornar a regir-se pel règim d'organització i funcionament en consell obert.  
  
D'acord amb el que disposa el modificat article 29 de la Llei 7/1985, de 2 d'abril, reguladora de les bases del règim local, que ha suprimit l'obligatorietat de la seua aplicació als municipis de menys de 100 habitants, la sol·licitud d'acolliment a aquest règim especial es fonamenta en el motiu contingut en el seu apartat 1.b, que es refereix a raons relacionades amb la millor gestió dels interessos municipals. En aquest sentit consta en l'expedient un escrit de l'alcalde en què manifesta que «es justifica la conveniència i oportunitat de la sol·licitud en la consideració que això és millor per a la gestió dels interessos municipals, ja que permetrà la participació dels veïns en la gestió dels assumptes municipals. Com s'ha funcionat durant dècades, amb l'excepció de la legislatura anterior».  
Consten en l'expedient administratiu certificats del secretari municipal de Fuente la Reina, que acrediten la concurrència dels requisits a què es refereix l'esmentat article 29.1.b de la Llei 7/1985, de 2 d'abril, per a poder accedir a eixe règim; és a dir, petició de la majoria dels veïns i decisió favorable per majoria de dos terços dels membres de l'Ajuntament.  
De conformitat amb el que disposa l'article 29.2 de la Llei 7/1985, de 2 d'abril, l'aprovació de constitució en consell obert correspon a la comunitat autònoma, concretament al Consell, tenint en consideració l'article 42 de la Llei 8/2010, de 23 de juny, de la Generalitat, de Règim Local de la Comunitat Valenciana.  
D'acord amb els esmentats preceptes, amb la tramitació de l'expedient instruït per l'Ajuntament de Fuente la Reina, i en compliment del que disposa l'article 33.2 de la Llei 5/1983, de 30 de desembre, de la Generalitat, del Consell, a proposta del president de la Generalitat, i amb la deliberació prèvia del Consell, en la reunió del dia 27 de novembre de 2015,  
  
DECRETE  
  
Primer  
Aprovar la constitució del municipi de Fuente la Reina en règim de consell obert.  
  
Segon  
El present decret tindrà efectes des de l'endemà de la publicació en el Diari Oficial de la Comunitat Valenciana.  
  
Contra el present decret, que posa fi a la via administrativa, de conformitat amb el que estableix l'article 109.c de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, els interessats podran interposar els recursos següents:  
a) Directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats a partir de l'endemà de la notificació o publicació d'aquest decret, de conformitat amb el que disposen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa.  
b) Potestativament, recurs de reposició davant del Consell, en el termini d'un mes a comptar des de l'endemà de la notificació o publicació del present decret, de conformitat amb el que estableixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, tenint en compte que no és possible simultaniejar el recurs contenciós administratiu i el recurs potestatiu de reposició.  
c) En el cas que l'interessat siga una administració pública, no es pot interposar recurs en via administrativa, sense perjuí del que disposa l'article 44 de la Llei 29/1998, de 13 de juliol, sinó que es requerirà prèviament l'anul·lació o revocació d'aquest decret, en el termini de dos mesos comptats des de l'endemà de la notificació o publicació del decret, tenint en compte que això no incideix en la seua executivitat, ni interromp els terminis amb vista a la seua fermesa, al no ser substitutiu del règim de recursos en via administrativa.  
  
Tot això sense perjuí que els interessats puguen exercitar qualsevol altra via que estimen oportuna.  
  
València, 27 de novembre de 2015  
  
El president de la Generalitat,  
XIMO PUIG I FERRER